Document ID: 32006D0396

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Ιουνίου 2006
για την τροποποίηση της απόφασης 2005/710/ΕΚ όσον αφορά ορισμένα μέτρα προστασίας σχετικά με την υψηλής παθογονικότητας γρίπη των πτηνών στα πουλερικά στη Ρουμανία
[κοινοποιηθείσα υπό τον αριθμό Ε(2006) 2137]
(Κείμενο που παρουσιάζει ενδιαφέρον για τον ΕΟΧ)
(2006/396/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Μετά την εκδήλωση της γρίπης των πτηνών που προκλήθηκε από στέλεχος του υψηλής παθογονικότητας ιού H5N1 στη νοτιοανατολική Ασία από το Δεκέμβριο του 2003, η Επιτροπή θέσπισε διάφορα μέτρα προστασίας σχετικά με την εν λόγω νόσο, ειδικότερα δε την απόφαση 2005/710/ΕΚ, της 13ης Οκτωβρίου 2005, για τη λήψη ορισμένων μέτρων προστασίας λόγω της υποψίας εμφάνισης γρίπης των πτηνών υψηλής παθογονικότητας στη Ρουμανία (3).
(2)
Η απόφαση 2005/710/ΕΚ προβλέπει την αναστολή των εισαγωγών στην Κοινότητα, από ορισμένα τμήματα της Ρουμανίας τα οποία επλήγησαν από την εν λόγω νόσο, ζώντων πουλερικών, στρουθιονίδων, εκτρεφόμενων και άγριων φτερωτών θηραμάτων και ζώντων πτηνών εκτός των πουλερικών, συμπεριλαμβανομένων των πτηνών συντροφιάς, των αβγών επώασης αυτών των ειδών και ορισμένων άλλων προϊόντων πτηνών.
(3)
Η Ρουμανία έχει ήδη κοινοποιήσει στην Επιτροπή πολλά επιβεβαιωμένα κρούσματα και πολλές ακόμη περιπτώσεις υποψίας εμφάνισης υψηλής παθογονικότητας γρίπης των πτηνών σε σμήνη πουλερικών στο νομό Brasov, ο οποίος βρίσκεται εκτός των τμημάτων της Ρουμανίας που οριοθετούνται ήδη με την απόφαση 2005/710/ΕΚ. Η Ρουμανία έχει ενημερώσει ότι εφαρμόζονται στον πληγέντα νομό μέτρα καταπολέμησης και εξάλειψης. Συμπληρωματικά μέτρα βιοασφάλειας εφαρμόζονται και στους 42 νομούς της Ρουμανίας.
(4)
Βάσει της τρέχουσας κατάστασης της νόσου στη Ρουμανία, πρέπει να επεκταθούν τα τμήματα της Ρουμανίας από τα οποία αναστέλλονται οι σχετικές εισαγωγές στην Κοινότητα.
(5)
Συνεπώς, η απόφαση 2005/710/ΕΚ πρέπει να τροποποιηθεί αναλόγως.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2005/710/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Τα κράτη μέλη λαμβάνουν αμελλητί τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 2 Ιουνίου 2006.

Labels: 3
17
18
6